દરમિયાન કારગિલે મુદ્દે સમાધાનમાં શું થયું તેની વિગતો પણ નસીમે પુસ્તકમાં આપી છે. તેમાં ભારતમાં પણ તેમણે અટકચાળું કરવાની કોશિશ કરી છે. તેમાં એવો ઇશારો કરાયો છે કે ભારત તરફથી સમાધાન છેલ્લી ઘડીએ તૂટી પડ્યું હતું, કેમ કે વાજપેયી સરકારના કેટલાક તત્ત્વોએ તેમના હાથ બાંધી દીધા હતા. જૂન 1999માં ભારતના આર. કે. મિશ્રા અને શરીફના વિશ્વાસ નિયાઝ નાઇક ખાનગીમાં એકબીજાને મળ્યા હતા. નાઇક 27 જૂને નવી દિલ્હી પહોંચ્યા હતા અને સમજૂતિ માટેનો મુસદ્દો તૈયાર કરી લેવાયો હતો. બંને દેશો 1072ના સીમલા કરાર પ્રમાણે નક્કી થયેલી એલઓસીને માન્ય રાખે છે તેવી જાહેરાત કરવાની હતી. બંને દેશોના અફસરો મુલાકાત કરીને એલઓસી પર જૈસે થે સ્થિતિ ચકાસી લેશે અને ત્યારબાદ બંને દેશના નેતાઓ લાહોર કરાર માટે પ્રતિબદ્ધતા વ્યક્ત કરશે તેવું પણ નક્કી થઈ ગયું હતું. કાશ્મીર સહિતના મુદ્દાઓના ઉકેલ માટે એક સમયમર્યાદા પણ નક્કી કરાશે તેવી વાત પર પણ બંને દેશો સહમત થયા હતા તેવો દાવો પુસ્તકમાં કરાયો છે.